101 napja irányítja Karácsony Gergely, Budapest új polgármestere a fővárost. Ebből az alkalomból ma este az állami televízióban a biciklijét kérdezték, hogy mi valósult meg az ígéretekből.

Üdvözlöm! Karácsony Gergellyel érkezett a stúdióba?

Egy darabig együtt jöttünk, de a Hungária körútnál..

Nem érdekel, hogy mit mond, arra válaszoljon, hogy miért parkolt le ilyen messze Karácsony Gergelytől!

Nézze, mínusz 20 fok..

Tehát kijelenthetjük, hogy most sincs Karácsony Gergelynél bicikli.

Nincs, mert most a napelemes szójaautójával..

Igen vagy nem?

.., aminek negatív áramfelhasználása feleslegessé teszi Paks..

Nézőink tehát hallhatták, hogy Ön most nincs nála. Nem gondolja, hogy azzal, hogy mindig hazudik, megtéveszti a magyar embereket?

Nem vagyok benne biztos, hogy a nézőket..

Szóval ezt is elismeri. A Pesti Srácok nevű hírportál egyik cikke alatti, az origó értesüléseire hivatkozó kommentből úgy tudjuk, hogy Karácsony Gergely otthon, a lakásában egyáltalán nem használ biciklit, így véve semmibe a szavazóit. Nem gondolja, hogy bocsánatot kellene kérnie?

Nos, van egy szobabicikli…

Értem, tehát nem kér bocsánatot az emberektől, akiknek hazudott.

Hogyan kommentálná, hogy stábunk lefilmezte, hogy új láncot kapott, miközben a világon milliók éheznek. Nem lehet, hogy a Lánchíd felújítása azért csúszik, mert fontosabb volt önnek új láncot kapnia?

Az nem lánc volt, hanem egy..

Köszönöm, végre mindenki hallhatta: fontosabb a polgármesternek egy új lánc Önre, mint a Lánchíd.

Karácsony Gergely megígérte, hogy 2024-re kitiltják a szennyezőbb autókat a Belvárosból. Ez az ígéret a mai napig nem valósult meg. Ön szerint hazudott Karácsony Gergely vagy hazudott?

A szennyező aut..

Áhá, szóval hazudott!

A nézők valószínűleg szintén kíváncsiak arra, hogy miért nyilatkozta azt, hogy mostanáig nem kapott lehetőséget az MTVA-tól, amikor printscreen-nel tudjuk bizonyítani, hogy az origo két héttel ezelőtti, “Lóval vagy ló nélkül?” című cikke alatt meghívást kapott egy kommentben szerkesztőnktől a TV Kunigunda utcai épületében megtartott ökumenikus véradásra?

El akartam jönni, de kormányváltós vagyok és a biztonsági kapuk…

Tehát hajlandó bocsánatot kérni a megtévesztett millióktól, akiket ő folyamatosan csak kihasznál?

Szerintem ezt tőle kellene..

Mindannyian tudjuk, hogy azzal, hogy nem hajlandó, elismeri, hogy Gyurcsány Ferenc.

Nos, nem teljesen értem, hogy..

Tehát akkor kijelenthetjük, hogy Gyurcsány Ferenc?

Nézze, amennyiben Ön ezt..

Tehát akkor Gyurcsány Ferenc.

És még egy utolsó kérdés: Mivel magyarázza a felvételt, amin két női kerékpárral tandemezik egy mauritiusi exkluzív bicikliműhelyben, levetett kerekekkel, beolajozva?

Ez egy fotósopos kép…

Igen vagy nem?

Nem valódi az a..

Köszönöm, hogy elismerte, hogy hibázott. Várjuk szeretettel 5 év múlva újra a stúdiónkba.

Kedves nézőink, most pedig Tóth János, bicikliszakértőt kérdezzük a XVIII. századi különösen brutális denveri biciklis gyilkosságokról.

Érdekel, hogy mire költi a Kétfarkú Kutya Párt az állami támogatását? Akkor klikk ide.